Rolls-Royce Limited

**Rolls-Royce Ltd **var et britisk industrikonsern og forløperen til Rolls-Royce Holdings plc og Rolls-Royce Motors Ltd.  Rolls-Royce Holdings er verdens nest største produsent av flymotorer, og Rolls-Royce Motor Cars er en britisk bilfabrikant i BMW-konsernet. Bentley Motors Ltd var en sportutgave av Rolls-Royce og er 100 % eid av Volkswagen.

## Historie
### Før krigen

I 1884 startet Frederick Henry Royce en elektrisk og mekanisk bedrift, og bygget sin første bil i 1904, en 2-sylindret 10-hesters bil, kalt Royce 10 HP. I Manchester den 4. mai samme år, ble han introdusert for Charles Stewart Rolls. De ble enige om at Royce skulle produsere biler, og Rolls skulle ha enerett på å selge dem. C.S. Rolls & Co Ltd solgte bilene, mens Royce & Co Ltd bygde dem. Kontrakten spesifiserte også at bilene skulle kalles Rolls-Royce.

Selskapet Rolls-Royce Ltd. ble stiftet 15. mars 1906. I 1908 flyttet selskapet produksjonen fra Royce & Co's lokaler i Manchester til Derby.

Silver Ghost, produsert fra 1906 til 1925, var selskapets første suksess.

I 1931 kjøpte selskapet opp rivalen Bentley, som hadde problemer under de økonomiske nedgangstidene. Fra dengang og til 2002, var de fleste RR- og Bentley-modeller ofte svært like.

Selskapets første flymotor, Rolls-Royce Eagle, ble bygget i 1914. Omtrent halvparten av flymotorene de allierte brukte under første verdenskrig, kom fra Rolls-Royce. Innen siste halvdel av 1920-tallet, var flymotorer hovednæringen til selskapet.

### Andre verdenskrig
Under andre verdenskrig ble all produksjonskapasitet brukt til flymotorproduksjon. Rolls-Royces legendariske Rolls-Royce Merlin-motor ble brukt på en rekke fly: Hawker Hurricane, Supermarine Spitfire, De Havilland Mosquito (tomotors), Avro Lancaster (fire-motors), Vickers Wellington (tomotors) og North American P-51 Mustang.  Over 160&nbsp;000 Merlin-motorer ble produsert. Fabrikken i Crewe, Cheshire ble anlagt for flymotorproduksjon.

### Etterkrigstiden

Sir Frank Whittle arbeidet nært med Rolls-Royce etter krigen med å lage kommersielle jetmotorer til fly. Selskapet som nå utelukkende produserte flymotorer, brukte store ressurser på å utvikle jetmotorer. Dette har blitt til et av Rolls-Royce kjerneprodukter. Gassturbinmotorene brukes til fly og til produksjon av strøm, bl.a. for elektrisk fremdrift av skip.
Bilproduksjon ble gjenopptatt i 1946 og man tok i bruk den nedlagte flymotorfabrikken i Crewe og brukte denne som bilfabrikk. Bilproduksjonen ble aldri noen betydelig del av konsernets omsetning etter andre verdenskrig.

### Fisjoner

Selskapet Rolls-Royce Ltd. gikk i oppløsning i 1973 etter at utviklingskostnadene til den moderne jetmotoren RB211 brakte finansiell kollaps. I stedet for konkurs kom staten inn og nasjonaliserte selskapet. På denne tiden var bildivisjonen blitt økonomisk bærekraftig, og det ble besluttet å fisjonere ut bildivisjonen for å unngå at den ble nasjonalisert.

Fisjonen førte til at det fra da av eksisterte to selvstendige foretak. Den statseide flymotordivisjonen, Rolls-Royce plc, og den privateide bildivisjonen, Rolls-Royce motors Ltd. Varemerket Rolls-Royce ble overført til Rolls-Royce plc, og bildivisjonen fikk kun tillatelse fra Rolls-Royce plc til å  bruke varemerket så lenge bildivisjonen opprettholdt en førsteklasses kvalitet. Vickers plc kjøpte i 1980 aksjene i Rolls-Royce motors Ltd.. I 1987 solgte den britiske staten sine aksjer i Rolls-Royce plc. Dette selskapet er i dag verdens nest største flymotorprodusent.

I 1998 bestemte Vickers seg for å restrukturere sine eierandeler i andre selskaper. Aksjene i Rolls-Royce motors Ltd. ble lagt ut for salg, og flere budgivere var med i en budrunde. Både Volkswagen og BMW var blant budgiverne. Volkswagen la inn det høyeste budet, og fikk tilslaget med 430 millioner GBP. Rolls-Royce plc, som har rettighetene til varemerket, ønsket at BMW skulle vinne budkampen, og de ønsket ikke at deres varemerke skulle assosieres med Volkswagen. Rolls-Royce plc besluttet at de ikke ville tillate at Volkswagen benyttet varemerket Rolls-Royce. Rolls-Royce plc solgte i en helt separat transaksjon retten til å benytte varemerket Rolls-Royce på biler til BMW, for 40 millioner GBP.

Volkswagen sto igjen med all historie, kompetanse, bilfabrikken til Rolls-Royce, og rettighetene til grillen, maskoten og søstermerket Bentley, men manglet retten til varemerket Rolls-Royce.

BMW sto tilsvarende uten historie, kompetanse, bilfabrikken til Rolls-Royce, rettighetene til grillen og maskoten, men hadde retten til å bruke varemerket Rolls-Royce på sine biler. BMW etablerte datterselskapet Rolls-Royce Motor Cars Ltd og bygget en ny bilfabrikk i Goodwood i England.

De to produsentene kom til enighet om at Volkswagen fikk produsere biler med merkenavnet Rolls-Royce, lisensiert fra BMW, i fem år fra 1998. Til gjengjeld skulle BMW få rettighetene til grillen og maskoten fra utløpet av 5-årsperioden.

Den første BMW-modellen med navnet Rolls-Royce het Phantom og kom i 2003.

Rolls-Royce motors Ltd., som Volkswagen hadde kjøpt, endret navn til Bentley Motors Ltd i 2003, og har siden kun levert biler med merket Bentley.

### Kuriosa

* Vickers plc brukte deler av likvidene fra salget av Rolls-Royce motors Ltd. til å kjøpe deler av Ulsteinkonsernet i Ulsteinvik i Norge. Vickers plc ble dermed eier av verdensledende teknologi for fremdrift av skip. Rolls-Royce plc har en omfattende virksomhet med fremdriftssystemer for skip. I 1999 kjøpte imidlertid Rolls-Royce plc Vickers plc, ett år etter at Vickers plc hadde solgt Rolls-Royce motors Ltd. Virksomheten i Ulsteinvik ble dermed en del av det norske selskapet Rolls-Royce Marine AS.
* BMW hadde tidligere en liten gassturbinvirksomhet som ble slått sammen med Rolls-Royce plc's operasjoner i Tyskland til selskapet BMW Rolls-Royce. Dette selskapet heter nå Rolls-Royce Deutschland og er heleid av Rolls-Royce plc.
* BMW leverte i 1998 stempelmotorer til Rolls-Royce motors Ltd., nærmere bestemt en V-8-motor til Bentley Arnage Green label og en V-12-motor til Rolls-Royce Silver Seraph. BMWs avtale med Rolls-Royce motors Ltd. inneholdt en klausul om at leveransene kunne stanses den dag Rolls-Royce motors Ltd. skiftet eier. Dette var en ytterligere brekkstang i forhandlingene mellom BMW og Volkswagen etter Volkswagens kjøp av Rolls-Royce motors Ltd. i 1998.
* Volkswagen demonstrerte at det var navnet Rolls-Royce de trodde de hadde kjøpt da Volkswagen anla og tapte en kostbar juridisk prosess om retten til merkevaren Rolls-Royce.  Saken om Volkswagens kjøp av Rolls-Royce motors Ltd. ble i juridisk litteratur et eksempel på at en kjøper har en selvstendig undersøkelsesplikt før kjøpsavtalen inngås.

## Bilmodeller med merkenavnet Rolls-Royce
* 1904-1906 10&nbsp;hp 
* 1905-1905 15&nbsp;hp 
* 1905-1908 20&nbsp;hp 
* 1905-1906 30&nbsp;hp 
* 1905-1906 V-8 
* 1906-1925 Rolls-Royce Silver Ghost
* 1922-1929 Rolls-Royce Twenty
* 1925-1929 Rolls-Royce Phantom I
* 1929-1936 Rolls-Royce 20/25
* 1929-1935 Rolls-Royce Phantom II
* 1936-1938 Rolls-Royce 25/30
* 1936-1939 Rolls-Royce Phantom III
* 1939-1939 Rolls-Royce Silver Wraith
* 1949-1955 Rolls-Royce Silver Dawn
* 1949-1955 Rolls-Royce Silver Wraith
* 1955-1966 Rolls-Royce Silver Cloud
* 1959-1968 Rolls-Royce Phantom IV

* 1959-1968 Rolls-Royce Phantom V
* 1965-1980 Rolls-Royce Silver Shadow
* 1968-1991 Rolls-Royce Phantom VI
* 1971-1996 Rolls-Royce Corniche
* 1975-1986 Rolls-Royce Camargue
* 1980-1998 Rolls-Royce Silver Spirit
* 1998-2002 Rolls-Royce Silver Seraph
* 2000-2002 Rolls-Royce Corniche(Seraph)
* 2003–2017 Rolls-Royce Phantom VII
* (2009– ) Rolls-Royce Ghost
* (2013– ) Rolls-Royce Wraith
* (2015– ) Rolls-Royce Dawn
* (2017– ) Rolls-Royce Phantom VIII
* (2018– ) Rolls-Royce Cullinan

### Pilotbiler
* 2004 Rolls-Royce 100EX
* 2006 Rolls-Royce 101EX
* 2009 Rolls-Royce 200EX
* 2011 Rolls-Royce 102EX

## Flymotorer

:*[[Liste over Rolls-Royce flymotorer. Listen er ikke komplett.]]*
*Rolls-Royce Avon
*Rolls-Royce Buzzard
*Rolls-Royce Condor
*Rolls-Royce Conway
*Rolls-Royce Dart
*Rolls-Royce Derwent
*Rolls-Royce Eagle
*Rolls-Royce Falcon
*Rolls-Royce Goshawk
*Rolls-Royce Griffon
*Rolls-Royce Hawk
*Rolls-Royce Kestrel
*Rolls-Royce Merlin
*Rolls-Royce Nene
*Rolls-Royce Peregrine
*Rolls-Royce RB 211
*Rolls-Royce Spey
*Rolls-Royce Tay
*Rolls-Royce Trent
*Rolls-Royce Vulture
*Rolls-Royce Welland

## Eksterne lenker
* 
* rolls-royce.com
* rolls-roycemotorcars.com
*Bilmodelloversikt; rrab.com